Viborg: To forældre fra Viborg er sigtet for torsdag morgen at forsøge at slå deres 18-årige datter ihjel. Det bekræfter efterforskningsleder Christian Toftemark Jørgensen over for Viborg Stifts Folkeblad.

Moren og faren, som er henholdsvis 40 og 42 år, blev torsdag morgen fremstillet i grundlovsforhør ved Retten i Viborg sammen med to andre mænd. Én af disse blev efter retsmødet løsladt, men de tre andre blev varetægtsfængslet i 14 dage, fortæller efterforskningslederen.

Den sigtede mand har familiemæssige relationer til forældrene og datteren.

Inden torsdag morgen havde den 18-årige kvinde tilsyneladende været tilbageholdt i en lejlighed på Firkløvervej i Viborg. Her var hun ifølge anklageskriftet blevet udsat for vold og trusler.

Efterforskningsleder Christian Toftemark bekræfter over for Viborg Stifts Folkeblad, at de sigtede og den 18-årige kvinde alle stammer fra Syrien.

Grundlovsforhøret blev holdt for lukkede døre, og Christian Toftemark Jørgensen vil ikke oplyse, hvorfor forældrene havde i sinde at slå deres datter ihjel. Han vil heller ikke sige, hvor og hvordan de blev anholdt, og hvad der gik forud for anholdelsen klokken 8.02 torsdag morgen.